**Prečítaj a vypracuj úlohy všetky úlohy za textom.**

**Návšteva z cirkusu**

Kohút Hugo vyletel na strechu šopy. „Kikirikí !“ zakikiríkal ako každé ráno. Ale keď chcel zakikiríkať ešte raz, zasekol sa. „Kik...“ stačil ohlásiť, lebo v diaľke zbadal niečo, čo tam predtým nebolo. „Stojí tam okrúhly pestrý dom,“ zakikiríkal vzrušene, „a pred ním postáva akýsi dinosaurus a na ňom vystrája dajaký vrtichvost !“

„Chichichi,“ zaštebotali lastovičky, „to je šiator a tvoj dinosaurus je slon Slávo, ktorý trénuje na vystúpenie so šimpanzom Filipkom.“

„Odkiaľ to viete ?“ čudovala sa mačka Cilka. „Nenadarmo sme obleteli celý svet,“ zaštebotali lastovičky. „Toho dinoslona by som rado spoznalo,“ zakvíkalo prasiatko Gruľko, aj ja by som rado poskakovalo po slonodinovi, či ako sa volá.“ „To nie je problém, hneď ho zavoláme,“ štebotali lastovičky a odleteli. A skutočne, o chvíľu sem majestátne dopochodoval slon aj s opicou. „Zdravím vás, priatelia !“ zatrúbil slon. „Vďaka vám za pozvanie !“ Šimpanz Filipko tlieskal ručičkami. „Chcete vidieť cirkusantský kúsok ?“ spýtal sa. „Áno, áno,“ skríkli zvieratá nadšene. Slon Slávo sa postavil na zadné nohy a chobotom zdvihol šimpanza Filipka do výšky. „Bravó !“ zabrechal pes Beno. „A teraz je na rade Gruľko !“ Ale kde sa podel ? Aha, od strachu sa schoval do sena, len chvostík mu trčí ! „Páni a dámy,“ pozýval šimpanz Filipko, „kto chce poletovať vzduchom ? Čo tak pani Hus a jej húsence ?“ Húsence si hojdavo vykračovali husím pochodom pod slivkou a hus Hana dotknuto zagagotala: „My vieme lietať !“

„To chcem vidieť !“ zvolal šimpanz Filipko a jedným skokom preletel na slivku. Potriasol konármi. Slivky padali na husi ako dažďové kvapky. Husi sa gagotajúc rozpŕchli a krídlami trepotali o dušu. „Hneď a zaraz sa vráť ku mne, ty nezbedník,“ hrešil ho slon. „Musíme sa vrátiť do cirkusu.“ „Škoda,“ zamňaukala mačka Cilka a pes Beno zabrechal: „Všetci sa prídeme pozrieť na cirkusové predstavenie !“

**Práca s textom**

1. Vypíš postavy, o ktorých je tento príbeh.
2. Vypíš vlastné mená postáv, ktoré vystupujú v príbehu.
3. Vypíš zvuky, ktoré vydávajú zvieratká v tomto príbehu.
4. Ktoré slová sú ukryté v týchto slovách:
   * NENADARMO.........................................................
   * ZAŠTEBOTALI........................................................
   * LASTOVIČKY..........................................................

**Nový kamarát**

Mačiatka Petra a Pavla sa hrali v Jankinej detskej izbe. „Pozri, čo som našla !“ zamňaukala zrazu Petra. „Tučnú myš s mnohými chvostíkmi a vôbec pred nami neuteká.“ „Možno je chorá,“ uvažovala Pavla, pritiahla si ju k sebe a vrtela ňou sem a ta. „To nie je chorá myš,“ zvolal plyšový medvedík, „ale chobotnička zo zvyškov vlny ! Janka jej sama uplietla nožičky.“

Do izby nazrela mama mačka. „Deťúrence, slnko svieti, choďte sa hrať na dvor.“ Petra a Pavla vybehli na trávnik pred šopou. Novú hračku vzali so sebou a ťahali ju raz sem, raz tam. Zabávali sa a od radosti mňaukali ostošesť.

„Čo sa robí ?“ čudoval sa čierny kocúr Cyril a zoskočil z plota. „Fíha, to je skvelý kamarát na hranie,“ zamňaukal. „Smiem sa hrať s vami aj ja ?“ A skôr ako mačiatka niečo zamňaukali, schytil chobotnicu a už si ju aj pohadzoval veľkými oblúkmi. „Taká nehoráznosť !“zaprskala Petra. „To je Jankina chobotnica, okamžite ju vráť !“

Ale kam až zaletela ? Na trávniku nie je a v kríku tiež nie. „Možno zaletela do šopy,“ zamňaukal kocúr Cyril zarazene. Mačiatka boli nazlostené, ale pomáhali mu hľadať. Spoza starej škatule trčal chvostík. Kocúr Cyril ho chcel chytiť, ale zmizol. Z police za plechovkami sa rozchichotali dve myšky. „Hihi, hihi,“ pišťali. „Nás si iste nehľadal.“ „Vás veru nie. To je na zlosť !“ hneval sa kocúr Cyril. „Nevideli ste aspoň, kam to čudo letelo ?“ „Je ... hihi...“chichotali sa myši, „je v plechovke so zelenou farbou.“ „V plechovke so zelenou farbou ?“ zamňaukala Pavla rozhorčene.

Kocúr Cyril vyskočil na poličku a vylovil z plechovky trávovozelenú chobotnicu. „A čo urobíme teraz ?“ prskala Petra. „Maj chvíľu strpenia !“ Kocúr Cyril ponoril chobotnicu do kade, kde sa zbierala dažďová voda a dôkladne ju vypral. „Na slnku do večera vyschne,“ zamňaukal. Naozaj, farba sa stratila, iba jeden chvostík zostal zelený. Čo len na to povie malá Janka ?

**Práca s textom**

1. Vypíš postavy, o ktorých je daný príbeh.
2. Vypíš, aké zvieratká vystupujú v príbehu a ako sa volajú.
3. Navrhni nové mená pre zvieratká v tomto príbehu.
4. Napíš, čo je to chobotnica a kde ju môžeme uvidieť.
5. Dané slová nahraď podobnými slovami, ale s rovnakým významom:

* NEUTEKÁ ......................................
* KAMARÁT .......................................
* OKAMŽITE .......................................
* NAZLOSTENÉ ...................................
* ZMIZOL ...............................................

**Pif a Paf sa sánkujú**

V horárni sedeli na lavičke pri peci jazvečíci Pif a Paf. „Nemôžem vás zobrať do lesa,“ vravel im horár. „Celú noc snežilo, musím sa ísť pozrieť na kŕmidlá. Buďte dobrí a nerobte neplechu !“ „TO je však nudné,“ zavrčal Pif. „A ešte nudnejšie je, ak nemôžeme vyvádzať,“ zabrechal Paf. „Mať tak vaše starosti !“ zamňaukal kocúr Muro a vystrel sa. „Pri peci je tak príjemne teplučko.“

Ticho ! Čo to bolo ? Z vonku k nim doliehal smiech a výskot. Jazvečíci boli skokom pri okne. „Líštičky Máška a Dáška sa sánkujú,“ zabrechal Paf. Líštičky nemali naozajstné sane, ale spúšťali sa na svojich kožuštekoch. Brzdili labkami. „Skúsme to aj my,“ zabrechal Pif. „Vy so svojimi maličkými chvostíkmi a krátkymi nožičkami ?“ zamňaukal kocúr Muro. Vtedy zbadal Paf pod stoličkou horárove papuče. „Mám nápad !“ zabrechal a Pifovi bolo hneď jasné, čo vymyslel. Každý zubami schytil jednu papuču a poďho von za dobrodružstvom.

To bola zábava ! Šmýkali sa po svahu v papuči a brechali a štekali o dušu. Kocúr Muro vrtel za oknom hlavou. Práve, keď Paf naberal rýchlosť a rútil sa dolu kopcom, vyzrel z húštiny jeleň Ondro. „V lese sa nehuláka, ani nejaší. Myslite na zvieratká, ktoré spia tuhým spánkom.“ Ale Pif už nevládal zabrzdiť a ocitol sa v snehovom záveji, len sa tak zaprášilo. Zrazu odkiaľsi niekto zapípal. To sýkorka Soňa uviazla v snehu. „Asi som si poranila krídlo, nemôžem vzlietnuť,“ pípala nešťastne. „Vydrž chvíľku, idem po pomoc,“ zabrechal Paf a rýchlo ako blesk letel hľadať pomoc. Vzápätí pribehol Pif so zeleným poľovníckym klobúkom. „Vhupni doň, Soňa, zoberieme ťa do domu.“ Jazvečíci odniesli sýkorku Soňu do horárne a vyložili ju na lavicu pri peci. Potom sa vrátili po papuče a položili ich pod stoličku. Keď sa horár vrátil z lesa, čudoval sa, ako sa sýkorka dostala do jeho klobúka a prečo sú papuče mokré. No toto tajomstvo nikdy neodhalil.

**Práca s textom**

1. Vypíš hlavné postavy v tomto príbehu.
2. Vypíš ďalšie postavy, o ktorých sa píše v tomto príbehu.
3. Nahraď tieto slová inými slovami, ale s rovnakým významom.
   * VYVÁDZAŤ ...........................................
   * NEHULÁKA SA ....................................
   * ZABABUŠILI .........................................
   * VHUPNÚŤ ...............................................
   * NEPLECHA ................................................

**Strapáč záchranca**

Bolo že to búrčisko v noci ! Všetko zalialo, aj z potôčika sa stal potok. Dokonca na druhom brehu sa zrútila aj drevená lávka. Psík Strapáč stál na brehu dravého potoka a pozeral na zvyšky rozpadnutej lávky. Vedľa neho pobehovala nešťastná mačka Klára.

„Strapáč, musím sa dostať na druhý breh !“ mňaukala zúfalo. „Vieš predsa, že som svoje deťúrence ukryla v húštine na druhej strane. Istotne mraučia od hladu i od strachu !“ Ale Strapáč krútil hlavou. „To nejde. Potok je divoký, utopíš sa. Pôjdem namiesto teba,“ zabrechal.

„A čo to pomôže ?“ zaprskala Klára. „Vari ich chceš napojiť mliečkom ty ?“ Strapáč len prevrátil oči. Tá Klára asi nemá všetkých päť pohromade ! „Prenesiem mačence sem,“ vysvetľoval. „Počkaj tu na mňa a neurob dajakú hlúposť ! Hneď som naspäť.“

Čľup – a už bol Strapáč vo vode. Mocnými labkami preplával na druhý breh. Pre skúseného Strapáča to bola maličkosť. Len čo vyliezol na súš, začul zúfalé mňaučanie. Tie mačacie ratolesti museli byť naozaj hladné ! Tri vystrašené mačence sa túlili k sebe, no len čo uvideli Strapáča, upokojili sa. Strapáč vzal jedno mača nežne do papule a preplával s ním na druhý breh k mame Kláre.

Mačka Klára nepokojne pobehovala po brehu a nahlas bedákala. Jej mňaukanie upútalo pozornosť dvoch oviec, ale ani tie ju nevedeli utíšiť. Až keď Strapáč preniesol cez vodu posledné mača a položil jej ho vedľa labiek, zaďakovala mu: „Strapáč, nikdy ti to nezabudnem !“ Všetkým trom mačiatkam vylízala do sucha kožušteky a nakŕmila ich. Lačno cuckali mliečko a priadli od radosti, že sú zasa pri svojej mamičke, lebo pri nej je najlepšie na svete.

Pes Strapáč sa im prizeral, ale po chvíli spokojne odkráčal. Čo keď po tomto hrozitánskom nečase ešte niekto z gazdovstva potrebuje jeho pomoc ? Veď je Strapáč záchranca !

**Práca s textom**

1. Vypíš z textu hlavnú postavu.
2. Porozmýšľaj o tom, ako sa zachoval hlavný hrdina v tomto príbehu.
3. Vysvetli vetu: „Tá Klára asi nemá všetkých päť pohromade !
4. Vysvetli tieto slová:
   * DAŽĎOVÝ VODOPÁD
   * DRAVÝ POTOK
   * BÚRČISKO
   * LAČNO CUCKALI
   * HROZITÁNSKY NEČAS

**Kto sa koho naľakal**

„Niet v chalupe kvapky vody,“ povedala babička. „Pôjdem na potok, vody donesiem.“ Vzala vedrá s váhami a išla. Uvidela to vnučka a tiež sa jej zachcelo vody priniesť. Vzala vedrá o niečo menšie i s váhami a išla.

Uvidel to kohút a tiež sa mu zachcelo vody si doniesť. Vzal vedrá ešte menšie, zavesil na váhy a bežal za babičkou a vnučkou. Kuk! Pozrela z dierky myška, zachcelo sa jej vody doniesť. Vzala najmenšie vedierka sťa náprstok, zavesila na váhy a bežala tiež. Nabrali všetci vody a idú domov. Popredu ide babička, za ňou vnučka, potom kohút a na konci myška s drobnými vedierkami.

Hneď pri ceste rástla jabloň a pod ňou spal bujarý zajac. Behal v noci po poli, ustal a teraz odpočíval. Vietor hojdal konáre jablone s veľkými šťavnatými jablkami. Vtom sa jedno odtrhlo – a bác! Zajacovi rovno na čelo. Vychytil sa zajac zo sna a skočil babke priamo pod nohy. Zľakla sa babička, spadla, vodu vyliala a potom vyskočila, utiekla a skryla sa. Ale zajac sa tiež zľakol, pustil sa bežať a skočil na vnučku. Vnučka padla, vodu vyliala, potom vyskočila, utiekla a skryla sa. Vyľakal sa zajac ešte viac a ako slepý skočil na kohúta. Kohút vykríkol, odhodil vedrá, utiekol a ukryl sa. Uvidela myška bežiaceho zajaca, hodila maličké vedierka a utiekla do diery . Babička sedí a húta: „Ale som sa šikovne zachránila pred medveďom!“ A vnučka húta: „Dobre, že sa mi podarilo utiecť pred vlkom!“ Kohút sedí a rozmýšľa: „Aké šťastie, že sa mi podarilo zachrániť sa pred strašnou líškou!“ A myška si sedí v diere a húta: „Ale som šikovne ušla hroznému zvieraťu – mačke!“ Zajačik však, čo má sily, beží, neobzrie sa, dobehne do lesa a tam – šuch! pod hŕbu lístia. Neboráčik ledva dych lapá a dlho-dlho sa nemohol spamätať. Potom si odpočinul a húta: „No, ale som podstúpil strachu! Lovili ma, naháňali, len-len že ma nedostali, ale ja som predsa ušiel a zachránil si kožtičku.“

**Práca s textom**

1. Vypíš všetky postavy, ktoré vystupujú v tomto príbehu.
2. Vyhľadaj a vypíš tú časť textu, ktorá hovorí o tom, kto sa koho naľakal.
3. Vysvetli tieto slovné spojenia:
   * VEDIERKA SŤA NÁPRSTOK
   * VIETOR HOJDAL KONÁRE JABLONE
   * BABIČKA HÚTA
   * NEBORÁČIK
   * ZACHRÁNIL SI KOŽTIČKU